Áslaug Arna Sigurbjörnsdóttir , dómsmálaráðherra , í samhæfingarmiðstöðinni í morgun . vísir / vilhelm Áslaug Arna Sigurbjörnsdóttir , dómsmálaráðherra , segir að það sé einu húsi of mikið að snjóflóð sem féll úr Innra-Bæjargili á Flateyri á tólfta tímanum í gærkvöldi hafi lent á íbúðarhúsinu við Ólafstún 14 . Íbúi í húsinu , unglingsstúlka , lenti í flóðinu en var bjargað af björgunarsveitarmönnum í bænum og slapp með skrámur . Áslaug segir viðbragðsaðila hafa unnið þrekvirki . „ Þetta var algjört þrekvirki sem þeir unnu , og eru áfram að vinna , að bjarga þarna stúlku . Það er auðvitað einu húsi of mikið að snjóflóðið náði þangað inn og það þarf auðvitað að kanna hvað hægt er að gera betur og hvernig viðbrögðum verður áfram háttað , “ sagði Áslaug Arna í samtali við fréttastofu í morgun eftir fund með viðbragðsaðilum í samhæfingarmiðstöð almannavarna . Tvö flóð féllu á Flateyri í nótt og eitt á Suðureyri . Flóðið sem fór á íbúðarhúsið við Ólafstún fór yfir varnargarðinn sem reistur var í bænum í kjölfar mannskæðs snjóflóðs árið 1995 . Aðspurð sagði Áslaug Arna eðlilegt að skoða varnargarðana og þessi mál frekar í kjölfar flóðanna í gær . „ Vegna þessa snjóflóðs og svo þarf auðvitað fyrst og fremst að gæta að þeirri hættu sem er áframhaldandi og skoða alla mögulega þætti þess hvar snjóflóð geta komið áfram næstu daga og hvernig veðrið verður áfram . “ Bent hefur verið á það að uppbygging á ofanflóðavörnum hafi tafist á landinu . Áslaug sagði varnargarða vegna snjóflóða eitt af því sem verði skoðað nú í kjölfarið . „ Já , við þurfum að funda um alla hluti þessa máls hvernig þetta gekk í nótt og hvað varðar alveg fjölda atriða og mála . Eitt af þeim málum eru auðvitað varnargarðarnir og þær spurningar sem munu vakna upp vegna þessa . En það er líka ljóst að þeir virkuðu að mörgu leyti vel og beindu snjóflóðunum í aðra átt en einu húsi samt of mikið , “ sagði Áslaug Arna .